## Pravilnik o uvjetima kojima moraju udovoljavati pravne osobe koje obavljaju stručno osposobljavanje zrakoplovnog osoblja - pilota zrakoplovno-sportske letjelice

### NN 49/2006 (3.5.2006.), Pravilnik o uvjetima kojima moraju udovoljavati pravne osobe koje obavljaju stručno osposobljavanje zrakoplovnog osoblja - pilota zrakoplovno-sportske letjelice

# MINISTARSTVO MORA, TURIZMA, PROMETA I RAZVITKA

**1187**

Na temelju članka 157. točka 1. Zakona o zračnom prometu (»Narodne novine«, broj
132/98 i 178/04), ministar mora, turizma, prometa i razvitka donosi

## PRAVILNIK

### O UVJETIMA KOJIMA MORAJU UDOVOLJAVATI PRAVNE OSOBE KOJE OBAVLJAJU STRUČNO OSPOSOBLJAVANJE ZRAKOPLOVNOG OSOBLJA – PILOTA ZRAKOPLOVNO-SPORTSKE LETJELICE

*Područje primjene*

Članak 1.

(1) Ovim Pravilnikom propisuju se uvjeti kojima moraju udovoljavati pravne osobe
koje obavljaju osposobljavanje zrakoplovnog osoblja – pilota
zrakoplovno-sportske letjelice (u daljnjem tekstu: organizacija za
osposobljavanje) za stjecanje dozvola, odnosno, ovlaštenja koja se u tu dozvolu
upisuju.
(2) Zrakoplovno osoblje – piloti zrakoplovno-sportske letjelice (u daljnjem
tekstu: zrakoplovno osoblje) su:
1. Piloti balona
2. Padobranci
3. Piloti parajedrilice
4. Piloti ovjesne jedrilice
5. Piloti jedrilice
6. Piloti mikrolakog aviona.

*Uvjeti*

Članak 2.

Organizacija za osposobljavanje mora udovoljavati uvjetima u pogledu
odgovarajućeg stručnog osoblja, opreme za osposobljavanje i prikladnog okruženja
za provedbu teorijskog i praktičnog osposobljavanja.

*Zahtjev za ovlaštenje organizacije za osposobljavanje*

Članak 3.

(1) Zahtjev za ovlaštenje organizacije za osposobljavanje podnosi se na
propisanom obrascu iz Dodatka 1, koji je tiskan uz ovoj Pravilnik, i čini njegov
sastavni dio.
(2) Uz zahtjev iz stavka 1. ovoga članka moraju se dostaviti sljedeći dokazi:
1) akt o osnivanju i unutrašnjoj organizaciji,
2) skica prostorije za održavanje teorijske nastave,
3) popis opreme i učila za provedbu stručnog osposobljavanja (računala,
grafoskopi, navigacijske karte, videoprojektori i sl., te bilo koja druga oprema
koja se odnosi na sigurnost letenja),
4) popis stručne literature koja će se koristiti tijekom osposobljavanja,
5) odobrenje za uporabu aerodroma na kojem se obavlja stručno osposobljavanje,
6) dozvola za rad radiopostaje,
7) izjava o prilagođenosti za parajedrilicu i ovjesnu jedrilicu,
8) potvrda o ispravnosti za parajedrilicu i ovjesnu jedrilicu,
9) polica osiguranja za odgovornost za štetu nanesenu trećim osobama.

*Izdavanje ovlaštenja organizaciji za osposobljavanje*

Članak 4.

(1) Nakon udovoljavanja propisanim uvjetima, Ministarstvu mora, turizma, prometa
i razvitka (u daljnjem tekstu: Ministarstvo), uz prethodno mišljenje Hrvatskog
zrakoplovnog saveza, izdaje ovlaštenje organizaciji za osposobljavanje.
(2) Ovlaštenje organizaciji za osposobljavanje izdaje se na rok valjanosti do
tri godine.
(3) Prije isteka valjanosti ovlaštenja, organizacija za osposobljavanje podnosi
zahtjev za produženje valjanosti ovlaštenja na obrascu iz članka 2. ovoga
Pravilnika.
(4) Ovlaštena organizacija za osposobljavanje dužna je ishoditi suglasnost
Ministarstva za sve promjene uvjeta na temelju kojih je ovlaštenje izdano prije
nego se promjena uključi u sustav osposobljavanja.
(5) Ako u tijeku valjanosti ovlaštenja organizacija za osposobljavanje prestane
udovoljavati nekim od uvjeta na temelju kojih je ovlaštenje izdano, Ministarstvo
može djelomično ili potpuno ukinuti ovlaštenje.

*Registar osposobljavanja*

Članak 5.

(1) Organizacija za osposobljavanje mora voditi registar osposobljavanja.
(2) Registar osposobljavanja mora sadržavati najmanje sljedeće podatke:
1) osobne podatke kandidata,
2) podatke o valjanosti i kategoriji liječničke svjedodžbe kandidata,
3) osobne podatke instruktora/učitelja koji obavlja stručno osposobljavanje,
4) podatke o dozvoli i ovlaštenju instruktora/učitelja koji obavlja stručno
osposobljavanje,
5) podatke o redovitim provjerama u letu i iz teorije,
6) podatke o procjeni instruktora/učitelja o napredovanju kandidata.
(3) Registar osposobljavanja vodi se u papirnom obliku i elektronskom obliku.

Članak 6.

(1) Organizacija za osposobljavanje dužna je osigurati vođenje:
1) dnevnih planova osposobljavanja,
2) dnevnika letenja, odnosno, padobranskih skokova,
3) naloga za letove,
4) evidencije o ugrožavanju sigurnosti, nesrećama i ozbiljnim nezgodama
zrakoplova koje su se dogodile tijekom osposobljavanja.
(2) Na vođenje dokumentacije iz stavka 1. ovoga članka odgovarajuće se
primjenjuje odredba članka 5. stavak 3. ovoga Pravilnika.

*Program osposobljavanja*

Članak 7.

Osposobljavanje za stjecanje dozvole i/ili ovlaštenja zrakoplovnog osoblja
provodi se po programima za stručno osposobljavanje koje utvrđuje Hrvatski
zrakoplovni savez.

Prostor za održavanje osposobljavanja

Članak 8.

(1) Prostor za izvođenje teorijskog dijela osposobljavanja čini posebnu
građevinsku cjelinu, koja je, prije svega, namijenjena za rad organizacije za
osposobljavanje ili ima poseban ulaz u višenamjenskom objektu.
(2) Prostor mora biti odgovarajuće veličine primjeren planiranom broju kandidata
za osposobljavanje te prikladan za prikaz opreme, koja se koristi u sustavu
osposobljavanja, kao nadopuna teorijskoj nastavi.

Oprema za osposobljavanje

Članak 9.

(1) Pod opremom za osposobljavanje podrazumijevaju se:
1. zrakoplov i/ili zrakoplovni uređaj ovisno o vrsti osposobljavanja,
2. uređaj za radiokomunikaciju,
3. odgovarajući prostor za spremanje zrakoplova i/ili zrakoplovnog uređaja i
druge opreme koja se koristi u svrhu osposobljavanja.
(2) Za izvođenje praktičnog dijela osposobljavanja, zrakoplov i/ili zrakoplovni
uređaj moraju se upotrebljavati u skladu s kategorijom i namjenom te moraju biti
ispravni u vrijeme izvođenja osposobljavanja.

Stručno osoblje za osposobljavanje

Članak 10.

(1) Osposobljavanje kandidata za stjecanje dozvole i/ili ovlaštenja mogu
obavljati samo imatelji dozvola s ovlaštenjem učitelja ili instruktora primjerno
vrsti osposobljavanja kandidata.
(2) Broj stručnog osoblja za osposobljavanje mora biti sukladan broju kandidata
kako bi se omogućio visoki stupanj kvalitete osposobljavanja.
(3) Broj kandidata u grupi tijekom teorijskog osposobljavanja ne smije biti veći
od 15, a u praktičnom dijelu odnos kandidata prema broju učitelja ili
instruktora ne smije prijeći 6:1.

Rukovoditelj letenja

Članak 11.

(1) Organizacija za osposobljavanje dužna je tijekom praktičnog dijela
osposobljavanja osigurati nazočnost rukovoditelja letenja, kao osobe odgovorne
za sigurnu pripremu, organizaciju, izvođenje i rukovođenje letenjem
zrakoplovno-sportskih letjelica.
(2) Rukovoditelj letenja mora imati važeću dozvolu pilota zrakoplovno-sportske
letjelice i ovlaštenje učitelja letenja.

Prijelazne i završne odredbe

Članak 12.

Ovlaštenja izdana organizacijama za osposobljavanje do stupanja na snagu ovoga
Pravilnika, ostaju na snazi do dobivanja odgovarajućih ovlaštenja prema
odredbama ovoga Pravilnika, a najkasnije do 31. prosinca 2006.

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/06-02/09
Urbroj: 530-09-06-4
Zagreb, 5. travnja 2006.

Ministar
mora, turizma, prometa i razvitka
**Božidar Kalmeta**, v. r.

![](dodatni/145612.gif)
![](dodatni/145613.gif)

Pravilnik, NN 49/2006-1187
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)